Sakeman kort ná moordaanklag op kleinhoewe aangevalGavin Wingrave. Foto: Facebook Gavin Wingrave (51), die sakeman van Mpumalanga wat in Augustus van moord aangekla is nadat hy homself teen ŉ aanvaller verdedig het, is in ŉ kritieke toestand in die hospitaal nadat hy Maandagaand voor sy vrou op ŉ plaas aangeval is. Marius Müller, nasionale operasionele koördineerder van AfriForum, het Dinsdag aan Maroela Media gesê drie onbekende verdagtes het Gavin by die huis ingewag toe hy omstreeks 20:30 daar aangekom het. Gavin en sy vrou, Nadine, huur ŉ kleinhoewe in Heidelvallei in die Witrivier-omgewing. “Nadine het die aanvallers opgemerk en probeer om Gavin te waarsku. Hy is egter oorval en erg met ŉ hoekyster aangerand. Gavin het sy bewussyn verloor en inmekaargesak, waarna Nadine haarself in die huis toegesluit en hulp ontbied het,” het Müller gesê. Die aanvallers het glo nie vuurwapens by hulle gehad nie en het nie hul gesigte bedek nie. Albert Gryvenstein, die operasionele bestuurder van Bossies Community Justice wat Gavin tydens sy inhegtenisneming in Augustus bygestaan het, het Dinsdag aan Maroela Media gesê Nadine het pepersproei gaan haal wat die egpaar in die huis aanhou om hulself te verdedig. “Die verdagtes het begin om die veiligheidshek oop te breek en sou amper toegang kry, toe sy die verdagtes deur die hek daarmee gespuit het.” Intussen het ŉ omliggende boer daar opgedaag en skote in die lug afgevuur waarna die aanvallers met Gavin se selfoon en voertuigsleutels te voet gevlug het. AfriForum se plaaslike buurtwag was eerste op die toneel en het verdere bystand ontbied. Gavin is op die toneel deur paramedici behandel en in ŉ kritieke toestand met ŉ ambulans na ŉ nabygeleë hospitaal geneem. Nadine is ongedeerd en het die aand by vriende of familie deurgebring. Gavin het onder meer skedelbreuk opgedoen en beserings aan sy blad en skouer. Hy het reeds ŉ operasie ondergaan. Sy toestand is kritiek maar stabiel. Müller het gesê AfriForum sal berading vir die egpaar bied as Gavin sterk genoeg is. Maroela Media het vroeër berig Gavin is op Vrydag 11 Augustus in hegtenis geneem op aanklag van moord nadat hy ŉ aanvaller, vermoedelik ŉ sluipslaper, uit selfverdediging met ŉ mes doodgesteek het. Hy het op ŉ grondpad gery toe die man sy voertuig met ŉ klip gegooi het. Wingrave het stilgehou om na die skade aan die voertuig te kyk toe die man hom na bewering aangeval en met ŉ klip probeer slaan het. Wingrave het die man glo uit selfverdediging met ŉ knipmes gesteek. Wingrave is dieselfde dag in hegtenis geneem en het die naweek agter tralies deurgebring nadat aanvanklike pogings om hom die Vrydag op borgtog vrygelaat te kry, vrugteloos was. Tydens ŉ volgende hofverskyning op 16 Augustus het die staatsaanklaer ŉ aanbeveling gemaak dat die saak teruggetrek word, wat die hof toe gedoen het. Müller het gesê daar kan nie bevestig word of die aanval op die kleinhoewe verband hou met die selfverdedigingsaak nie. Volgens Gryvenstein gaan die omgewing die afgelope tyd gebuk onder misdaad, maar die moontlikheid dat die twee voorvalle verband hou, kan nie uitgesluit word nie. Bossies Community Justice het AfriForum Buurtwag, paramedici en die Witrivier-polisie se honde-eenheid bedank. Die honde-eenheid het deur die nag nog na die verdagtes gesoek. Müller het gesê AfriForum is baie trots hul buurtwaglede wat hul eie lewens in gevaar stel elke dag wanneer hulle ander mense gaan help. Kol. Mtsholi Bhembe, provinsiale polisiewoordvoerder, het die plaasaanval aan Maroela Media bevestig. Hy het gesê Gavins se skootrekenaar is ook tydens die voorval gesteel. “Die Witrivier-polisie ondersoek ŉ saak van roof. Die polisie sal ook verder ondersoek instel om vas te stel of motief vir die aanval moontlik ŉ wraakaanval was. Die polisie ondersoek alle moontlikhede,” het Bhembe gesê. Niemand is nog in verband met die voorval in hegtenis geneem nie.